Előterjesztés

a Fővárosi Közgyűlés részére

Tisztelt Közgyűlés!

A Fővárosi Önkormányzat és a Gesztus Műhely Egyesület (továbbiakban: Egyesület) 2006. június 28-án bérleti szerződést (továbbiakban: bérleti szerződés) kötött a Bp. XVIII., Lenkei u. 17-19. szám alatti (hrsz: 152438) felépítményes ingatlan csarnoképületében elhelyezkedő 1.696 m2 alapterületű nem lakás céljára szolgáló helyiségrész bérbeadása tárgyában 2006. július 1-től 2021. június 30-ig terjedő időtartamra. Az Egyesület a tárgyi helyiségcsoportot kulturális tevékenység – művészeti központ kialakítása és működtetése – céljára vette bérbe.

A helyiségcsoport bérbeadása kapcsán 2006-ban keletkezett előzményi iratokból megállapítható, az Egyesület a helyiség bérbevételi kérelmében kérte, hogy a működés megkezdéséhez elengedhetetlenül szükséges kialakítás minimális költségének előzetesen kalkulált nagyságára, valamint a non-profit tevékenység jellegére tekintettel a bérbevétel időtartama 15 évre kerüljön megállapításra, míg a bérleti díj mértékét 90,-Ft/m2 + Áfa összegben kérték megállapítani, ami a piaci bérleti díj mértékének 1/10-ed része. Kérték továbbá a 3 havi bérleti díjjal megegyező mértékű megszerzési díjfizetési kötelezettség alóli mentesség megadását is. Az Egyesület kérésének helyt adva a Tulajdonosi Bizottság 371/2006.(06.20.) sz. T.B. határozatával hozzájárult az 1.696 m2-es ingatlanrész bérbeadásához, melynek során kedvezményes bérleti díj (152.640,-Ft/hó + Áfa) került megállapítása, és egyidejűleg – további kedvezményt biztosítva - a megszerzési díjfizetési kötelezettség teljesítése alól is mentesítette az Egyesületet.

Az Egyesület 2007. október 1-től 2008. március 31-ig terjedő időszakban – a többszöri fizetési felszólítás ellenére – a bérleti- és üzemeltetési díjfizetési kötelezettségének nem tett eleget, ezáltal mindösszesen 7.994.203,-Ft + kamat hátralékot halmozott fel. Miután az Egyesület a többszöri felszólítás ellenére sem tett eleget fizetési kötelezettségének, így a bérleti szerződés 2008. április 30-i hatállyal felmondásra került. Az Egyesület a helyiségcsoportot a FIMŰV Zrt. részére 2008.07.01-én adta birtokba. *(1. sz. melléklet: Bérleti szerződés, 2. sz. melléklet: Üzemeltetési szerződés, 3. sz. melléklet: Felmondás, 4. sz. melléklet: Átadás-átvételi jegyzőkönyv)*

A Fővárosi Önkormányzat és az Egyesület között a Fővárosi Bíróság Gazdasági Kollégiuma előtt 17.G.40.396/2009. szám alatt peres eljárás indult, miután a Fővárosi Önkormányzat az Egyesület ellen kártérítés, illetve helyiségbérleti díj megfizetése iránt fizetési meghagyás került kibocsátásra, mely ellen az Egyesület ellentmondással élt, így az eljárás perré alakult.

Az Egyesület ezt követően kérelmet intézett a Fővárosi Önkormányzathoz, mely az összesen 7.994.203,-Ft tőketartozás 10 éven keresztül, havi törlesztő részletekben történő megfizetésére, és a késedelmi kamat elengedésére irányult. A Pénzügyi és Közbeszerzési Bizottság 120/2010.(03.10.) sz. PKB határozatával, valamint a Gazdasági Bizottság 119/2010.(03.23.) sz. G.B. határozatával az Egyesület kérelmét elutasította, és a Fővárosi Önkormányzat követelésének peres úton történő érvényesítését továbbra is fenntartotta, így a perben egyezség nem jött létre. *(5. sz. melléklet: Határozat kivonatok)*

Budapest Főváros Önkormányzata felperes az Egyesület alperes ellen tartozás megfizetése iránti perében a Fővárosi Bíróság 17.G.40.396/2009/14. számú ítéletében – mely 2010. május 26-án jogerőre emelkedett és végrehajthatóvá vált – kötelezte az Egyesületet, hogy fizessen meg a felperesnek 7.994.203,-Ft-ot, és 1.141.871,-Ft után 2008. április 1-től, 6.852.332,-Ft után 2008. június 16-től, a kifizetésig járó, naptári félévenként a késedelemmel érintett félévet megelőző utolsó napon érvényes jegybanki alapkamattal megegyező mértékű késedelmi kamatot és 375.000,-Ft perköltséget.
A bíróság alperesnek 24 havi részletfizetést engedélyez akként, hogy 7.994.203,-Ft tőkét 12 havi egyenlő összegben köteles megfizetni havi 666.000,-Ft összegben az adott hó 15. napjáig. Az első részlet 668.203,-Ft összegben 2010. április 30-ig esedékes. A késedelmi kamatot és a perköltséget további 12 hónapon belül egyenlő részletben köteles tárgyhó 15-ig esedékesen kiegyenlíteni. Kéthavi részlet elmulasztásával a teljes, még fennálló tőke és késedelmi kamat, valamint perköltség tartozás egy összegben esedékessé válik. *(6. sz. melléklet: Jogerős ítélet)*

Tekintettel arra, hogy az Egyesület részletfizetési kötelezettségének nem tett eleget, így a Fővárosi Önkormányzat kérésére a Fővárosi Bíróság Gazdasági Kollégiuma által végrehajtási lap került kibocsátására. *(7. sz. melléklet: Végrehajtási lap)*

Pusztai László önálló bírósági végrehajtó által 0127.V.1329/2010/22 végrehajtói ügyszámon felvett jegyzőkönyv megállapításai szerint az Egyesületnek más székhelye nincs, bejelentett bankszámlaszámára kiadott hatósági átutalási megbízás nem vezetett eredményre, más pénzforgalmi szolgáltatónál kezelt követeléssel nem rendelkezik, lefoglalható és értékesíthető vagyontárgyáról nincs tudomása. Tekintettel arra, hogy az adós Egyesület tulajdonosként sem a gépjármű-nyilvántartásban, sem a földhivatalok információs rendszerének adatbázisában nem szerepel, vagyontárgyai nem fellelhetőek, ezért a követelés jelenleg behajthatatlan, az eljárás szünetel. *(8. sz. melléklet: Foglalási jegyzőkönyvek, 9. sz. melléklet: Jegyzőkönyv végrehajtási ügyben, 10. sz. melléklet: Díjjegyzék)*

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28.) sz. önkormányzati rendelet (továbbiakban: Vr.) 87. § 4. a) pontja szerint behajthatatlan követelésnek minősül az a követelés, amelyre az adós ellen vezetett végrehajtás során nincs fedezet, vagy a talált fedezet a követelést csak részben fedezi (amennyiben a végrehajtás közvetlenül nem vezetett eredményre és a végrehajtást szüneteltetik, az óvatosság elvéből következően a behajthatatlanság – nemleges foglalási jegyzőkönyv alapján – vélelmezhető), ezért a fentiekben ismertetett előzményekre tekintettel javasolt a Gesztus Műhely Egyesülettel szembeni követelés számviteli rendezése.

AVr. 44. § (2) bekezdés c) pontja szerint a behajthatatlanná vált fizetési követelésről való lemondásról 2 millió forint egyedi forgalmi értéket elérő, vagy azt meghaladó ügyek esetén a Fővárosi Közgyűlés jogosult dönteni.

Fentiek alapján kérem a Tisztelt Fővárosi Közgyűlést, hogy a Fővárosi Önkormányzat Gesztus Műhely Egyesülettel szemben fennálló követelése ügyében hozza meg döntését.

Határozati javaslat

A Fővárosi Közgyűlés a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet 44. § (2) bekezdés c) pontja, valamint a 87. § 4. a) pontja alapján úgy dönt, hogy:

1. a Fővárosi Önkormányzat Gesztus Műhely Egyesülettel szemben fennálló bruttó 7.994.203,-Ft + kamat összegű követelése vonatkozásában – tekintettel a Pusztai László önálló bírósági végrehajtó részéről 2011. március 8-án felvett 0127.V.1329/2010/22. számú jegyzőkönyvben foglaltakra, valamint a 2011. április 30-án végrehajtó által kiadott 0127.V.1329/2010/25 számú díjjegyzékben foglaltakra, mely szerint a követelés jelenleg behajthatatlan - a behajthatatlanság tényét megállapítja és egyidejűleg a követelésről lemond.

2. Felkéri a Főpolgármestert, hogy az 1. pontban foglaltak alapján tegye meg a szükséges intézkedést a behajthatatlan követelés számviteli rendezése és annak leírása érdekében.

határidő: 30 nap

felelős: Főpolgármester

**Határozathozatal módja:** egyszerű szavazattöbbség

Budapest, 2011. augusztus „ ”

|  |
| --- |
|  |
| Dr. Bagdy Gáborfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Bérleti szerződés
2. Üzemeltetési szerződés
3. Felmondás
4. Átadás-átvételi jegyzőkönyv
5. Határozat kivonatok
6. Jogerős ítélet
7. Végrehajtási lap
8. Foglalási jegyzőkönyvek
9. Jegyzőkönyv végrehajtási ügyben

10. Díjjegyzék